b'\n_START_ARTICLE_\nR\xc3\xb8mning\n_START_PARAGRAPH_\nR\xc3\xb8mning eller evakuering er et sentralt begrep innenfor personsikkerhet som omhandler flytting av mennesker fra et farlig omr\xc3\xa5de til et trygt omr\xc3\xa5de. I tekniske sammenhenger brukes begrepet om personers mulighet til \xc3\xa5 flykte fra en n\xc3\xb8dsituasjon i en bygning._NEWLINE_I de fleste land finnes lovgiving som regulerer krav om r\xc3\xb8mningssikkerhet. Dette innbefatter i all hovedsak r\xc3\xb8mningsveier, samt informasjon om og merking av disse. I Norge er alle bygninger delt inn i seks risikoklasser ut ifra bygningens funksjon, og i hver klasse finnes det et sett regler som omhandler r\xc3\xb8mning. Eksempler p\xc3\xa5 slike krav er antall r\xc3\xb8mningsveier, d\xc3\xb8rbredde og automatisk \xc3\xa5pning ved utl\xc3\xb8st brannalarm.\n_START_SECTION_\nPersonellkontroll og m\xc3\xb8nstring\n_START_PARAGRAPH_\nI spesielt utsatte installasjoner eller bygninger \xc3\xb8nsker man i noen tilfeller \xc3\xa5 ha kontroll p\xc3\xa5 hvilke personer som til enhver tid befinner seg inne i bygget eller sonen. Det finnes da forskjellige systemer som basert p\xc3\xa5 RFID eller tilkobling til adgangskontroll kan registrere n\xc3\xa5r en person g\xc3\xa5r ut eller inn. N\xc3\xa5r omr\xc3\xa5det er evakuert kan man da f\xc3\xa5 en oversikt over hvilke personer som fortsatt befinner seg i farlig omr\xc3\xa5de enten ved at man ved r\xc3\xb8mning har blitt registrert utpassert eller manuelt registrerer seg p\xc3\xa5 et m\xc3\xb8nstringspunkt i sikkert omr\xc3\xa5de.\n_START_SECTION_\nTilbaker\xc3\xb8mning\n_START_PARAGRAPH_\nDe siste \xc3\xa5rene har det blitt utvidet fokus p\xc3\xa5 begrepet tilbaker\xc3\xb8mning. Med dette menes at dersom en r\xc3\xb8mningsvei er blokkert skal man kunne komme seg tilbake til omr\xc3\xa5det man forlot uten \xc3\xa5 m\xc3\xa5tte bruke n\xc3\xb8kkel, adgangskort eller lignende.'